b'\n_START_ARTICLE_\nRolls-Royce Griffon\n_START_PARAGRAPH_\nRolls-Royce Griffon je bil britanski 37-litrski 12-valjni mehansko polnjeni letalski V-motor - oz. skraj\xc5\xa1ano V12. Poimenovan je bil po ptici ujedi "griffon" - beloglavi jastreb. Snovanje se je za\xc4\x8delo leta 1938, vendar je bilo za\xc4\x8dasno prekinjeno zaradi razvoja manj\xc5\xa1ega 12-valjnega Merlina in 24-valjnega Vultura (t. i. X- motor - v bistvu dva zdru\xc5\xbeena Peregrina s skupno motorno gredjo). Griffon je ostal v proizvodnji vse do leta 1955, skupno je bilo zgrajeno okrog  8.100 motorjev. Smer vrtenja motorne gredi je bila nasprotna od Merlinove. \xc4\x8celna povr\xc5\xa1ina Griffona je bila, kljub znatno ve\xc4\x8dji kubaturi, komaj za ~7\xc2\xa0% ve\xc4\x8dja od Merlinove. To so izrabili tako, da so v Spitfire Mk XIV in njegove poznej\xc5\xa1e razli\xc4\x8dice, vgrajevali le \xc5\xa1e motorje Griffon. Ta letala so se zlahka prepoznala zaradi dveh "grbin" na okrovu motorja in v levo vrte\xc4\x8dim se petlistnim Rotolovim propelerjem. _NEWLINE_Tako kot pri Merlinu, je bil eden od konstruktorjev tega motorja Arthur John Rowledge, ki je zasnoval \xc5\xbee motor R (Racing). _NEWLINE_Vodja razvoja letalskih motorjev pri R-R, Ernest Walter Hives je odlo\xc4\x8dil, da se preneha z razvojem motorjev Peregrine in Vulture. Posvetili so se raje masovni izdelavi zelo uspe\xc5\xa1nega Merlina in nadaljevali z razvojem obetavnega Griffona. Ta odlo\xc4\x8ditev se je pozneje izkazala kot zadetek v polno.  _NEWLINE_Na \xc5\xbealost pa je ukinitev razvoja in izdelave kompaktnega Peregrina (kon\xc4\x8dna faza razvoja 21-litrskega V12 Kestrela - K26) hkrati pomenila tudi konec za izjemno dobro letalo, dvomotorni te\xc5\xbeki lovec Westland Whirlwind. Delno je njegovo poslanstvo pozneje nadaljeval DH.98 Mosquito.'